Иорданым и адыгэ сенаторхэр
Ди лъэпкъэгъу куэд щыпсэу Иордан Хьэшимит пащтыхьыгъуэм иджыблагъэ щекIуэкIащ Парламентым и депутатхэм я хэхыныгъэ. Къэралыр зэраухуэрэ блэкIа илъэс 67-м къриубыдэу а хабзэухуэ орган нэхъыщхьэм и депутату хахащ адыгэ лъэпкъым щыщу цIыхуи 100-м щIигъу.
Хабзэ хъуауэ, Парламентым и Палатэ Нэхъыщхьэм и сенаторхэр къэралым и пащтыхьым езым егъэув. КъытIэрыхьа хъыбарым ипкъ иткIэ, дыгъуасэ яубзыхуа Сенатым япэ дыдэу зэуэ хэхуащ ди лъэп-къэгъу адыгэ бзылъхугъэрэ цIыхухъуитIрэ. Апхуэдэхэщ Амман щылажьэ Адыгэ ФIыщIэ Хасэм и тхьэмадэ Къардэн Самир, Хьэвжокъуэ Джанет, ЩабэрыкIуэ Мунир сымэ.
Къардэн Самир Хьэвжокъуэ Джанет ЩабэрыкIуэ Мунир
Эмир Абдаллэ Езанэм къыгуэту Хьэшимит къэралыр зыухуа адыгэхэм ипэкIи пщIэ лъагэ къыхуащIащ. Иужьрей илъэс 14-м къриубыдэу сенатору щытащ ди лъэпкъым щыщ цIыхуитху: дипломатхэу Хъутат Джэмалрэ МафIэдз Иналрэ, дохутыр Iэзэ Хъунэгу Нэрмин, къэрал лэжьакIуэ Шыкъым Набил, профессор Бацэжь Мухьэмэд-Хъер сымэ. Апхуэдэ гулъытэр адыгэхэм къалэ-жьащ пащтыхьыгъуэм и зыужьыныгъэм хуащI хэлъхьэныгъэ инхэмкIэ.
Пащтыхь Абдаллэ ЕтIуанэм къахуищIа дзыхь лъагэр яхуэфащэ дыдэщ иджырей адыгэ сенаторхэми. Хьэвжокъуэ Джанет, Къардэн Самир, ЩабэрыкIуэ Мунир сымэ дохъуэхъу къыхуагъэфэща къалэнхэм пэлъэщу, я акъылыфIагъым, я Iуэху зехьэкIэ пэрытым апхуэдэ лъагапIэ куэдым иджыри нихьэсыну. ФэркIэ догушхуэ, ди лъэпкъэгъу лъапIэхэ!
Дунейпсо Адыгэ Хасэ,
Къэбэрдей Адыгэ Хасэ, ЩIэныгъэхэмкIэ Дунейпсо Адыгэ Академие,
«Адыгэ псалъэ» газетым и редакцэ,
«Iуащхьэмахуэ» журнал .
